钦定古今图书集成/明伦汇编/官常典/第571卷 > 夹谷查剌
## 钦定古今图书集成/明伦汇编/官常典/第571卷 > 夹谷查剌

按《金史》本传：“查剌，隆州失撒古河人也。祖不剌速，国
初授世袭曷懒兀主猛安、曷懒路总管。父谢奴，官至
工部尚书。查剌状貌魁伟，善女直、契丹书。天德初，以
功臣子充护卫。二年，授武义将军。未几，擢符宝郎，凡
再考。出为滦州刺史，改知平定军事。海陵南征，为武
威军副都总管，军还。大定二年，授景州刺史，迁同知”
京兆尹。时彰化军节度使宗室璋等与宋将吴璘相
拒于德顺州，元帅左都监徒单合喜遣查剌与诸将
议破敌策。璋等议曰：“我兵虽屡胜，而敌兵不退者，知
我军少故也。须都监亲至，方可破敌。”于是合喜领兵
四万至，遂下德顺州。入为殿前右卫将军，袭父猛安，
改左卫将军，迁右副点检。有疾，丞相良弼视之，谓所
亲曰：“此人国器也，他人有疾，吾未尝往焉。”九年，出为
东北路招讨使，兼德昌军节度使，仍赐金带。到官，治
有勤绩，边境以安。其断狱公平，道不拾遗。迁临潢尹，
兼本路兵马都总管，蕃部畏服。改西北路招讨使，上
遣使宣谕曰：“今诸部初附，命汝抚绥，当使治声达于朕听。”大定十二年，卒。查剌性忠实，内明敏，每论大事，
超越伦辈。太师勗尝曰：“查剌不学而知，方之古人，如
此才鲜矣。”